บำรุงราษฎร์ลั่นพร้อมรบเปิดเสรี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

รุกตปท.ทุ่มหมื่นล้านลงฮ่องกง‘BGH’ถือหุ้น11%ไม่กระทบ
โพสต์ทูเดย์ — BH ลั่นพร้อมรับมือแข่งเสรี เล็งทุ่มเงินเฉียดหมื่นล้าน ลงทุนโรงพยาบาลฮ่องกง ชี้ BGH ถือหุ้น 11% ไม่กระทบการบริหารธุรกิจ
นายเดนนิส บราวน์ ประธานเจ้าหน้าที่บริหารด้านองค์กร บริษัท โรงพยาบาลบำรุงราษฎร์ (BH) เปิดเผยว่า บริษัทมีความพร้อมรับมือการแข่งขันเมื่อมีการเปิดเสรีเต็มรูปแบบในปี 2558 ได้แน่นอน และทุกวันนี้ BH ถือว่าเป็นโรงพยาบาลอันดับ 1 ของอาเซียนอยู่แล้ว
นอกจากนี้ ยังมีแผนขยายการลงทุนชัดเจนทั้งในและต่างประเทศ โดยจะเข้าประมูลที่ดินของรัฐบาลฮ่องกงเพื่อสร้างโรงพยาบาล ซึ่งหากชนะคาดว่าจะใช้เงินลงทุนประมาณ 300 ล้านเหรียญสหรัฐ หรือประมาณ 9,000 ล้านบาท ซึ่งจะประกาศผลในไตรมาสแรกปีนี้ รวมถึงขยายในมาเลเซีย เวียดนาม จีน
ส่วนแหล่งเงินทุนไม่มีปัญหาเพราะมีเงินสดในมือ 1,300 ล้านบาท และยังก่อหนี้ได้อีกมาก จากปัจจุบันมีสัดส่วนหนี้ต่อทุนอยู่ที่ 0.2 เท่า เท่านั้น
สำหรับกรณีบริษัท กรุงเทพดุสิตเวชการ (BGH) เข้าถือหุ้นโรงพยาบาลบำรุงราษฎร์ 11% ว่า จะไม่กระทบต่อแผนธุรกิจและการบริหารแต่อย่างใด
ทั้งนี้ คาดว่า BGH น่าจะซื้อหุ้นล็อตใหญ่ของบริษัท จากกองทุนแคปปิตอลกรุ๊ปอินเตอร์เนชั่นแนล แคลิฟอร์เนีย ซึ่งได้เข้ามาลงทุนในบริษัทเมื่อ 45 ปีที่ผ่านมา และขายออกไปประมาณ 6.7% ปัจจุบันยังคงเหลือถือหุ้นอยู่ 2.8% รวมถึงการซื้อหุ้นอีกส่วนหนึ่งจากกองทุนเทมาเซก ที่ขายออกมาก่อนหน้านี้ก็เป็นไปได้
“ทาง BGH ยังไม่มีการติดต่อเข้ามาหรือพูดคุยกับทาง BH แต่อย่างใด และทางเรายืนยันว่าจะไม่ติดต่อกลับไป และการประชุมคณะกรรมการก็จะไม่มีเรื่องนี้ แต่จะขอมติเพื่ออนุมัติจ่ายเงินปันผลเท่านั้น”
อย่างไรก็ตาม แม้ BGH จะถือหุ้น 11% แต่คงส่งคนเข้ามาร่วมเป็นกรรมการไม่ได้ เพราะได้ปิดรับการเสนอรายชื่อบุคคลเพื่อเข้ามาเป็นกรรมการไปแล้ว และไม่มีความกังวลว่าจะถูกเข้ามาซื้อกิจการแบบไม่เป็นมิตร เพราะทุกวันนี้ BH ยังคงถือหุ้นใหญ่โดยกลุ่มธนาคารกรุงเทพ เช่น บริษัท กรุงเทพประกันภัย ถือหุ้น 13.20% ส่วนอนาคตจะนำไปสู่การควบรวมกิจการของ BH และ BGH หรือไม่เป็นเรื่องของผู้ถือหุ้นใหญ่
สำหรับธุรกิจปีนี้คาดว่ารายได้จะเติบโต 10% จากปีที่ผ่านมา ขณะที่อัตรากำไรก่อนหักดอกเบี้ย ภาษี และค่าเสื่อม จะอยู่ที่ 24%